ΨΗΦΙΣΜΑ

ΟΧΙ ΣΤΗΝ ΙΔΙΩΤΙΚΟΠΟΙΗΣΗ ΤΗΣ ΔΗΜΟΣΙΑΣ ΥΓΕΙΑΣ

Το σχέδιο νόμου της κυβέρνησης για την δευτεροβάθμια περίθαλψη είναι μια βόμβα που διαλύει τη δημόσια δωρεάν Υγεία. Μετά τη διάλυση της πρωτοβάθμιας Υγείας και την παράδοσή της στους ιδιώτες τώρα έρχεται η προσπάθεια ιδιωτικοποίησης και της δευτεροβάθμιας Υγείας. 

Το προτεινόμενο από την κυβέρνηση σχέδιο νόμου ουσιαστικά καλεί τους ασθενείς προκειμένου να έχουν πρόσβαση σε υψηλής ποιότητας περίθαλψη χωρίς τις τεράστιες αναμονές, να βάλουν το χέρι στην τσέπη για να εξετασθούν ή να χειρουργηθούν στην απογευματινή λειτουργία ή στο ιδιωτικό ιατρείο του νοσοκομειακού γιατρού, ο οποίος θα τους δίνει προτεραιότητα σε σύγκριση με τους ασθενείς της πρωινής λειτουργίας που θα είναι δεύτερης κατηγορίας. 

•
Με το νέο νομοσχέδιο καταργείται η πλήρης και αποκλειστική απασχόληση στο ΕΣΥ, βασική αρχή συγκρότησης του Εθνικού Συστήματος Υγείας από την ίδρυση του. 

•
Για πρώτη φορά προβλέπεται η ύπαρξη θέσεων μερικής απασχόλησης στο δημόσιο νοσοκομείο, για θέσεις που έχουν χαρακτηριστεί «άγονες» και οι οποίες θα καλύπτονται από ιδιώτες. 

•
Επεκτείνονται οι ελαστικές εργασιακές σχέσεις στο δημόσιο νοσοκομείο και δημιουργείται μια νέα κατηγορία γιατρών μερικής απασχόλησης. 

•
Για πρώτη φορά επίσης δίνει τη δυνατότητα στους νοσοκομειακούς γιατρούς να ασκούν και ιδιωτικό επάγγελμα. 

Αντί για πραγματικές αυξήσεις στο μισθό των «ηρώων της Υγείας»,  το σχέδιο νόμου προτείνει στους γιατρούς να δουλεύουν πάνω από 100 ώρες την εβδομάδα κι εάν επιθυμούν αύξηση του πενιχρού μισθού τους να την λαμβάνουν από  τους ασθενείς.

Είναι έγκλημα, την ώρα που η πανδημία ανέδειξε την ανάγκη για ενίσχυση των δημόσιων συστημάτων Υγείας παγκόσμια, η κυβέρνηση να επεκτείνει την ιδιωτικοποίηση του ΕΣΥ.

Δηλώνουμε ότι είμαστε στο πλευρό των εργαζόμενων στα Νοσοκομεία και θα αγωνιστούμε μαζί τους για να μην περάσει το σχέδιο νόμου που οδηγεί μαθηματικά στην πλήρη ιδιωτικοποίηση του ΕΣΥ. 

Πρώτο βήμα η συμμετοχή στην πανεργατική απεργιακή κινητοποίηση της 1ης Δεκεμβρίου, ημέρα που κατατίθεται το νομοσχέδιο στην Ολομέλεια της Βουλής.
Η Γενική Συνέλευση της ΕΣΠΗΤ

